Document ID: /roh_data/filtered/fineweb-2-filterrobots_roh.jsonl.gz/22167

La Val Müstair vul il nov ressort da vacanzas «La Sassa» a Tschierv. I ha dà in cler gea cun 235 encunter 42 vuschs per la vendita dal terren a l'investur, l'interpresa Domenig Immobilien SA. Quella vul ussa fabritgar per radund 25 milliuns francs radund 60 abitaziuns cun da quai da 250 letgs.
Investiziuns per Minschuns
Cundiziun da l'investur era ch'ils implants da sport Minschuns SA fabritgan ina nova pendiculara da Tschierv si Minschuns. Ils credits per questa construcziun e per la construcziun dad indrizs per ennavar ha la radunanza communala er acceptà cleramain. Uschia investescha la vischnanca ussa 3 milliuns francs per Minschuns ed ha en pli decidì da dar la garanzia per in credit che Minschuns retschaiva dal Uffizi d'economia e turissem dal Grischun.
Anc nagina concessiun
Minschuns sto ussa concretisar il project per la pendiculara per dumandar la concessiun e la permissiun da construcziun. La Domenig Immobilien SA s'oblighescha en il contract da vendita dal terren da cumenzar a bajegiar il resort entaifer in onn suenter che la construcziun da la pendiculara ha cumenzà.